Τζαμάριο Μουν

Ο Τζαμάριο Ραμάν Μουν (Γκουντουότερ, 13 Ιουνίου του 1980) είναι Αμερικανός πρώην επαγγελματίας καλαθοσφαιριστής. Έχει ύψος 2,03 μ. και αγωνιζόταν τόσο ως σμολ φόργουορντ όσο και ως πάουερ φόργουορντ.

Κολλεγιακή σταδιοδρομία 
Ο Τζαμάριο Μουν εισήχθη το 1999 στο Πανεπιστήμιο Μερίντιαν και αγωνίστηκε στο κολλεγιακό πρωτάθλημα με τη μπασκετική ομάδα του συλλόγου, τους Μερίντιαν Ίγκλς.

Το 2001, συμμετείχε στα Ντραφτ του ΝΒΑ, χωρίς ωστόσο να καταφέρει να εξασφαλίσει επαγγελματικό συμβόλαιο με κάποια από τις ομάδες του ΝΒΑ.

Επαγγελματική σταδιοδρομία 
Μετά την αποτυχημένη προσπάθειά του να καταφέρει να εξασφαλίσει επαγγελματικό συμβόλαιο μέσω των Ντραφτ με κάποια από τις ομάδες του ΝΒΑ, ο Μουν έκανε το ντεμπούτο του στα παρκέ ξεκινώντας από ομάδα χαμηλότερης δυναμικότητας.

Αρχικά, αγωνίστηκε με τη φανέλα των Μομπάιλ Ρέβελερς, στους οποίους παρέμεινε μέχρι και τις αρχές του 2002.

Στη συνέχεια, εν τω ιδίω έτος, πραγματοποίησε ένα σύντομο πέρασμα από τη Ντοτζ Σίτυ Λέτζεντ, ενώ στη συνέχεια επέστρεψε στους Μομπάιλ Ρέβελερς.

Το 2004 υπέγραψε επαγγελματικό συμβόλαιο με τη Χάντσβιλ Φλάιτ, στην οποία ωστόσο παρέμεινε για λίγους μόνο μήνες καθώς στη συνέχεια μετεγγράφη στους Κεντάκι Κόλονελς, στους οποίους παρέμεινε μέχρι το 2005.

Το 2005 υπέγραψε επαγγελματικό συμβόλαιο με τους Ρόουμ Γκαντιέιτορς, ενώ λίγους μήνες αργότερα άλλαξε και πάλι επαγγελματική στέγη καθώς πήρε μεταγραφή στους Αλμπάνι Πατρούνς, στους οποίους παρέμεινε μέχρι τις αρχές του 2006.

Μέσα στο 2006, ο Τζαμάριο Μουν πέρασε από αρκετές ομάδες. Αρχικά, αγωνίστηκε με τους Φορτ Ουορθ Φλάιερς, ενώ στη συνέχεια μεταπήδησε στη Μαριέτα Στορμ. Μετά το πέρασμά της από τη Στορμ, ο Μουν άφησε για πρώτη φορά την Αμερική και ταξίδεψε με προορισμό το Μεξικό και τη Φουέρτσα Ρέγια.

Το πέρασμά του από το Μεξικό αποδείχθηκε σύντομης διάρκειες καθώς κατά τη διάρκεια της σεζόν 2006-07 επέστρεψε στις ΗΠΑ αγωνιζόμενος αρχικά στους Αλμπάνι Πατρούνς κι έπειτα στους Γκάρι Στίλχεντς.

Το 2007 επέστρεψε στο Μεξικό και τη Φουέρτσα Ρέγια, ωστόσο και αυτή τη φορά η παραμονή του στη χώρα της Λατινικής Αμερικής αποδείχθηκε σύντομης διάρκειας.

Στις 10 Ιουλίου του 2007, ο Τζαμάριο Μουν υπέγραψε επαγγελματικό συμβόλαιο διετούς διαρκείας με τους Τορόντο Ράπτορς πραγματοποιώντας έτσι το όνειρό του να παίξει στο καλύτερο πρωτάθλημα μπάσκετ του κόσμου.

Στις 13 Φεβρουαρίου του 2009, ο Μουν μεταπήδησε στους Μαϊάμι Χιτ, στους οποίους παρέμεινε για λίγους μόλις μήνες. Το καλοκαίρι του ίδιου έτους μετεγγράφη στους Κλίβελαντ Καβαλίερς, ομάδα επίσης του ΝΒΑ.

Τη διετία 2011-12, αγωνίστηκε στους Λος Άντζελες Κλίπερς, τους Λος Άντζελες Ντι-Φέντερς και τους Σάρλοτ Μπόμπκατς.

Την περίοδο 2012-13 αγωνιζόταν με τη φανέλα των Λος Άντζελες Ντι-Φέντερς, ενώ τον Ιανουάριο του 2014, ο Τζαμάριο Μουν ταξίδεψε για πρώτη φορά στην καριέρα του στην Ευρώπη και υπέγραψε συμβόλαιο συνεργασίας με τον Ολυμπιακό Πειραιώς.

Ωστόσο, μόλις λίγους μήνες μετά την υπογραφή του συμβολαίου του, ο Μουν αποτέλεσε παρελθόν από τον σύλλογο του Πειραιά και στις 26 Μαρτίου του 2014 ανακοινώθηκε επίσημα από την Γκουάρος ντε Λάρα, ομάδα της Βενεζουέλας.

Από του 2014 μέχρι το 2018 που τελείωσε την καριέρα του αγωνίστηκε σε επτά ακόμα συλλόγους σε χώρες όπως το Ντουμπάι, η Βενεζουέλα, η Ουρουγουάη και η Δομινικανή Δημοκρατία.

Πηγές 
 Τα στατιστικά του Μουν στο ΝΒΑ 
 Το προφίλ του Μουν στο eurobasket.com

Παραπομπές 

Αμερικανοί καλαθοσφαιριστές
Καλαθοσφαιριστές Τορόντο Ράπτορς
Καλαθοσφαιριστές Μαϊάμι Χιτ
Καλαθοσφαιριστές Κλίβελαντ Καβαλίερς
Καλαθοσφαιριστές Λος Άντζελες Κλίπερς
Καλαθοσφαιριστές Σάρλοτ Χόρνετς
Καλαθοσφαιριστές Σάρλοτ Μπόμπκατς
Καλαθοσφαιριστές Αρκάνσας ΡιμΡόκερς
Καλαθοσφαιριστές Χάντσβιλ Φλάιτ
Καλαθοσφαιριστές ΟΣΦΠ
Καλαθοσφαιριστές Φορτ Γουόρθ Φλάιερς
Καλαθοσφαιριστές Λος Άντζελες Ντιφέντερς
Καλαθοσφαιριστές Μόμπαιλ Ριβέλερς
Καλαθοσφαιριστές μεξικανικών συλλόγων
Καλαθοσφαιριστές βενεζουελάνικων συλλόγων
Ξένοι καλαθοσφαιριστές στην Ελλάδα